寄隴右嚴判官
作者：劉方平
朝代：唐

paragraphs: 副相西征重，蒼生屬望晨。
還同周薄伐，不取漢和親。
虜陣摧枯易，王師決勝頻。
高旗臨鼓角，太白靜風塵。
赤狄爭歸化，青羌已請臣。
遙傳閫外美，盛選幕中賓。
玉劒光初發，冰壺色自真。
忠貞期報主，章服豈榮身。
邊草含風綠，征鴻過月新。
胡笳長出塞，隴水半歸秦。
絕漠多來往，連年厭苦辛。
路經西漢雪，家擲後園春。
誰念煙雲裏，深居汝潁濱。
一叢黃菊地，九日白衣人。
松葉疎開嶺，桃花密映津。
縑書若有寄，爲訪許由鄰。